**Autoparodie**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Costel Zăgan nu mai rezistă

de dimineaţa până seara

de-i lumea veselă sau tristă

pe toţi-i-ntreabă unde-i ţara

De dimineaţa până seara

mai rău e domnilor ca râia

prin vene-i curge iar cerneala

când scrie că iubeşte România

Mai rău e domnilor ca râia

de-i lumea veselă sau tristă

aceasta-i pentru el filosofia

Costel Zăgan nu/mai rezistă

De dimineaţa până seara

pe pâine îşi serveşte ţara

Costel Zăgan, Cezeisme II